|  |  |
| --- | --- |
|  |  |
| Justis- og beredskapsdepartementetPostboks 8005 Dep0030 OSLO |    |

Svar på søknad om unntak fra bestemmelser om økonomistyring i staten punkt 2.5.2.1

Vi viser til Justis- og beredskapsdepartementets (JD) unntakssøknad av 6. april 2021 på vegne av

Direktoratet for samfunnssikkerhet og beredskap (DSB), om unntak fra bestemmelser om økonomistyring i staten (bestemmelsene) punkt 2.5.2.1.

Søknaden er knyttet til opprettelse av en ny offentlig toårig fagskole for utdanning av brann- og redningspersonell. Det har tidligere vært kontakt mellom DFØ og DSB vedrørende etablering av fagskolen og problemstillingene i søknaden.

Fagskolen vil bli etablert som en driftsenhet under DSB, og JD opplyser at departementet i den forbindelse er i ferd med å delegere oppfølgingen av fagskolen til DSB, inkludert opprettelsen av et fagskolestyre og rekruttering av styreleder.

**Begrunnelse for søknaden**

JD og DSB ønsker at styreleder for fagskolen skal kunne utøve budsjettdisponeringsmyndighet. Dette vil ifølge departementet være i tråd med fagskoleloven § 9 som regulerer at fagskoler skal ha et styre som øverste ansvarlige styringsorgan.

Styreleder vil være fagskolens øverste ansvarlige leder og inngå i den ordinære virksomhetsstyringen i DSB. Dette innebærer blant annet at styreleder skal gis et årlig disponeringsskriv fra DSBs direktør med delegering av alle nødvendige fullmakter for å drive enheten i tråd med DSBs mål og strategier.

Ifølge bestemmelsene punkt 2.5.2.1 skal alle disposisjoner som medfører økonomiske forpliktelser for virksomheten, bekreftes av en ansatt som har budsjettdisponeringsmyndighet.

Det er aktuelt at DSB rekrutterer en ekstern styreleder som ikke vil være ansatt i DSB. JD søker derfor om unntak fra kravet i bestemmelsene punkt 2.5.2.1, slik at DSBs direktør kan delegere budsjettdisponeringsmyndighet til leder av styret som øverste ansvarlige styringsorgan ved ny fagskole for brann- og redningspersonell, selv om styreleder ikke er ansatt i DSB.

**DFØs vurdering av søknaden**

Kravene til tildeling av gitte bevilgninger i § 7 i reglement for økonomistyring i staten og utdypingen av kravene til delegerte fullmakter i bestemmelsene punkt 2.5.2.1 gjenspeiler betydningen av budsjettdisponeringsmyndigheten i statlige virksomheter. Budsjettdisponeringsmyndighet er en fullmaktstype som gir myndighet til å bestemme hva tildelte budsjettmidler skal brukes til. Med fullmakten følger ansvar blant annet for at disponeringen av midler skjer i tråd med stortingsvedtak, tildelingsbrev og andre vedtak.

Slik vi forstår søknaden, vil den nye fagskolen være en driftsenhet under DSB og på denne måten være en del av virksomheten. Ved vurdering av søknaden har vi samtidig lagt vekt på at denne delen av virksomheten er regulert i fagskoleloven, og at den etter § 9 i loven skal ha et styre som øverste ansvarlige styringsorgan.

Vi legger til grunn for vurderingen at styreleder vil være forpliktet av DSBs opplegg for internkontroll, herunder for budsjettdisponering og andre transaksjonskontroller og for tilgangskontroller i økonomisystemet.

**Konklusjon**

Direktoratet for forvaltning og økonomistyring har vurdert søknaden om unntak med hjemmel i delegert myndighet etter reglement for økonomistyring i staten § 3 første ledd. Vi gir på dette grunnlaget unntak fra bestemmelser om økonomistyring i staten punkt 2.5.2.1, slik at styreleder for fagskolen kan få delegert og utøve budsjettdisponeringsmyndighet, uten at vedkommende er ansatt i virksomheten. Unntaket fra bestemmelsene gjelder til 31.12.2026.

Det forutsettes at styrelederen vil utøve budsjettdisponeringsmyndighet i tråd med punkt 2.5.2.1 i bestemmelsene og innenfor rammene av DSBs internkontroll.

Vennlig hilsen

Wibecke Høgsveen

*avdelingsdirektør*

Erik Heen

*seksjonssjef*

Kopi til: Riksrevisjonen

*Brevet er elektronisk godkjent og sendes uten underskrift*